ธนารักษ์ประชาพิจารณ์สร้างศูนย์ประชุมภูเก็ต
ธนารักษ์ เตรียมทำประชาพิจารณ์ผลกระทบสิ่งแวดล้อมสร้างศูนย์การประชุมภูเก็ต ต้น เม.ย.นี้
15 มี.ค. 2555

ธนารักษ์ เตรียมทำประชาพิจารณ์ผลกระทบสิ่งแวดล้อมสร้างศูนย์การประชุมภูเก็ต ต้น เม.ย.นี้
นายวิรุฬ เตชะไพบูลย์ รมช.คลัง เปิดเผยว่า กรมธนารักษ์ได้เสนอรายงานการศึกษาผลกระทบสิ่งแวดล้อมเบื้องต้น (IEE) โครงการก่อสร้างศูนย์ประชุมและนิทรรศการนานาชาติภูเก็ต ต่อคณะกรรมการผู้ชำนาญการพิจารณารายงานการวิเคราะห์ผลกระทบสิ่งแวดล้อม ด้านการพัฒนาโครงการของส่วนราชการ รัฐวิสาหกิจแล้ว เพื่อนำไปจัดทำรายงานการวิเคราะห์ผลกระทบสิ่งแวดล้อม (EIA) ฉบับสมบูรณ์ ให้เป็นไปตามหลักวิชาการและถูกต้องตามพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 
กรมธนารักษ์จะให้บริษัทที่ปรึกษาโครงการ เตรียมจัดประชุมรับฟังความคิดเห็นของประชาชน ใน จ.ภูเก็ต ช่วงต้นเดือน เม.ย.นี้ และคาดว่าจะรายงานผลให้คณะกรรมการผู้ชำนาญการฯ พิจารณาได้ประมาณต้นเดือน พ.ค. 
ทั้งนี้ กรมธนารักษ์ได้เตรียมกำหนดเงื่อนไขการประกวดราคาหาผู้รับเหมาก่อสร้าง โดยมีเงื่อนไขว่าจะลงนามในสัญญาก่อสร้างได้ต่อเมื่อคณะกรรมการผู้ชำนาญการฯ พิจารณาให้ความเห็นชอบรายงานการวิเคราะห์ผลกระทบสิ่งแวดล้อม ฉบับสมบูรณ์เรียบร้อยแล้ว ซึ่งคณะรัฐมนตรีอนุมัติให้ลงนามในสัญญาก่อสร้างภายในวันที่ 31 ก.ค. 2555 และก่อสร้างให้แล้วเสร็จภายในปี 2557 
ด้านนายนริศ ชัยสูตร อธิบดีกรมธนารักษ์ เปิดเผยเพิ่มเติมว่า ได้เดินทางไปตรวจพื้นที่บริเวณที่จะก่อสร้างศูนย์ประชุมอีกครั้ง และได้รับฟังความคิดเห็นในเบื้องต้นอย่างไม่เป็นทางการจากประชาชนในพื้นที่ พบว่าส่วนใหญ่อยากให้เร่งก่อสร้างศูนย์ประชุมแห่งนี้